Vindmøllefabrikanten Siemens Gamesa er snart klar med den største vindmølle, den nogensinde har bygget. Torsdag blev den nye kæmpestore mølles nacelle, der bl.a. indeholder vindmøllens generator, vist frem på Siemens Gamesa i Brande. Vindmøllen skal stå i Testcenteret i Østerild, der udvider og får plads til at teste nye, højere og bredere vindmøller. Havvindmøllen kommer til at producere det, der svarer til elforbruget til 10.000 husstande. Vingerne på møllen er 94 meter lange. Det svarer til længden på en fodboldbane. Vindmøllen kommer til at rage 236,5 meter op i luften. Det er næsten samme højde som Storebæltsbroens højeste punkt. Anders Sylvester Bjerg, der er senior projektleder hos Siemens, fortæller: - Det er en kæmpestor milepæl, og jeg er utrolig stolt af den indsats, der er blevet lagt for dagen over de seneste to år. Det er over 500 mand, der har været med til at udvikle den her. Om et par uger bliver nacellen skibet til Østerild, hvor 10MW møllen sættes op og forventes at køre på fuld kraft i slutningen af januar.

Referat:
En ny rekordstor vindmølle, der skal stå i Testcenteret ved Østerild, er ved at tage form.